SK Úradný vestník Európskej únie C 230/33

Stanovisko Európskeho hospodárskeho a sociálneho výboru na tému „Zmeny v európskom baliarenskom priemysle“

(stanovisko z vlastnej iniciatívy)

(2015/C 230/05)

Spravodajca: Gonçalo LOBO XAVIER Pomocný spravodajca: Nicola KONSTANTINOU

Európsky hospodársky a sociálny výbor sa 22. januára 2014 rozhodol podľa článku 29 ods. 2 svojho rokovacieho poriadku vypracovať stanovisko z vlastnej iniciatívy na tému

„Zmeny v európskom baliarenskom priemysle“

Poradná komisia pre priemyselné zmeny (CCMI) poverená vypracovaním návrhu stanoviska výboru v danej veci, prijala svoje stanovisko 13. novembra 2014.

Európsky hospodársky a sociálny výbor na svojom 503. plenárnom zasadnutí 10. a 11. decembra 2014 (schôdza z 10. decembra 2014) prijal 119 hlasmi za, pričom 1 člen hlasoval proti a 4 členovia sa hlasovania zdržali, nasledujúce stanovisko:

1. Závery a odporúčania

1.1. Európsky baliarenský priemysel čelí v súčasnosti viacerým výzvam. V dôsledku svojej kritickej úlohy v rámci viacerých sektorov má toto priemyselné odvetvie ústredné postavenie, pokiaľ ide o konkurencieschopnosť európskeho hospodárstva. Európa musí udržať vedúce postavenie tohto priemyslu a pokiaľ ide o obaly, mala by podporovať trendy v oblasti udržateľnej ochrany životného prostredia, bezpečnosti a ochranných značiek. EHSV sa domnieva, že toto vedúce postavenie sa musí opierať o štyri základné piliere: efektívne využívanie zdrojov; oblasť výskumu, vývoja a inovácií; sociálny dialóg; udržateľnosť a prispôsobenie.

1.1.1. Efektívne využívanie zdrojov

Vzhľadom na skutočnosť, že produkty tohto odvetvia sa využívajú na udržanie, ochranu a zachovanie iných spotrebných výrobkov, a preto sa často eliminujú ako odpad, toto odvetvie zohráva ústrednú úlohu pri podpore miery recyklácie v členských štátoch EÚ. Na dosiahnutie tohto cieľa však spoločnosti naďalej potrebujú dostávať podporu a EHSV sa domnieva, že Európska komisia by mohla poskytnúť pomoc v tejto oblasti tým, že bude lepšie informovať o osvedčených postupoch a najefektívnejšom využívaní dostupných zdrojov. Toto sa môže dosiahnuť tak, že všetky zainteresované strany vrátane tých, ktoré svoje aktivity realizujú mimo Európy, podporia rešpektovanie environmentálnych otázok. Efektívne využívanie zdrojov je kľúčovým prvkom v baliarenskom procese a dôležitou otázkou aj v environmentálnej oblasti. EHSV sa domnieva, že Európska komisia by mohla vypracovať politický rámec na podporu potrebnej transformácie, aby sa splnili ciele stratégie Európa 2020 a aby sa obnovil a zachoval environmentálne zodpovedný baliarenský priemysel.

1.1.2. Výzvy

EHSV si uvedomuje výzvy, ktorým čelí tento priemysel v súvislosti so zvýšením cien za energie, a to nielen z hľadiska každodenného výkonu, ale aj pokiaľ ide o proces recyklácie. EHSV by chcel zdôrazniť, že proces recyklácie, ktorý má kľúčový význam pre baliarenský priemysel, sa realizuje v EÚ, ale aj mimo nej. Výbor sa domnieva, že so zreteľom na tento špecifický sektor by otázka vyvážených cien za energie mala byť pre Európsku úniu prioritou.

V záujme ďalšieho plnenia cieľov EÚ týkajúcich sa emisií CO2 by si každý priemyselný sektor mal stanoviť realistické ciele pre recykláciu v súlade s cieľmi, ktoré boli vymedzené v právnom predpise EÚ (smernica o obaloch a odpadoch z obalov a rámcová smernica o odpade) a ktoré sa týkajú stratégie Európa 2020, a následne každoročne predkladať vyhlásenia o hodnotení pokroku. Napriek tomu, že každý členský štát sa snaží poskytovať údaje, ktoré Eurostat každoročne zverejňuje, pri hodnotení údajov ešte stále chýba určitý prvok. EHSV sa domnieva, že prax používať viac obalového materiálu, ako je potrebné, je neúsporná, a priemyselný sektor by mal proti tomu javu bojovať a taktiež by sa mala zvyšovať informovanosť spotrebiteľov v tejto oblasti. Prostredníctvom informačnej kampane by sa taktiež mohli podporiť ‘základné požiadavky’, ktoré sú vymedzené v smernici o obaloch a odpadoch z obalov v súvislosti s ‘nadmerným balením’. Ako príklad by Komisia mala stanoviť presný harmonogram s cieľom žiadať úplný zákaz plastových tašiek na jedno použitie v prospech tašiek na viac použití alebo biologicky rozložiteľných tašiek. Takýto harmonogram by mal obsahovať konzultačné fázy so sociálnymi partnermi a sprievodné opatrenia pre transformáciu sektora.

1.1.3. Výskum, vývoj a inovácie

Z výskumu realizovaného pre toto stanovisko a z diskusií so zainteresovanými stranami a Európskou komisiou jasne vyplynulo, že o viacerých kľúčových témach nemáme dostatočné údaje. Európska komisia by preto mohla poskytnúť pomoc pri organizovaní a zlepšovaní metodiky zberu údajov v sektore s cieľom poskytnúť sociálnym partnerom relevantné informácie, aby sa zabezpečila dlhodobá životaschopnosť sektora. EHSV sa domnieva, že výzvy v oblasti výskumu a vývoja sú aj pre tento sektor veľmi dôležité a zahŕňajú efektívnu dopravu tovaru, účinné systémy sledovateľnosti, znižovanie nákladov a otázky týkajúce regulácie a bezpečnosti, ako aj ekodizajn a pôsobenie obalu počas životného cyklu. Výbor sa nazdáva, že okrem týchto špecifických potrieb a prístupu je veľmi dôležité, aby finančné prostriedky iniciatívy Horizont 2020 spojené s inováciou boli prioritou a príležitosťou pre baliarensky priemysel. Sektorové združenia a bežné zainteresované strany musia povzbudzovať schopnosť zúčastňovať sa na európskych konzorciách s cieľom podporiť aktivity v oblasti inovácie.

EHSV sa domnieva, že súčasné investície nevyhnutné na to, aby bolo možné čeliť všetkým aktuálnym výzvam, sú kritické. Pre dlhodobé prežitie tohto sektoru má kľúčový význam, aby sa kapitálové investície realizovali paralelne s investíciami do pracovnej sily v tomto sektore. Toto si vyžaduje riadne plánovanie a dialóg medzi pracovníkmi, zamestnávateľmi, vládami, európskymi inštitúciami a v širšom meradle so spoločenskými zainteresovanými stranami vrátane národnej infraštruktúry v oblasti vzdelávania.

Je jasné, že baliarenský priemysel sa vyvíja pod tlakom nových trendov, akým je napr. elektronický obchod. Nárast objemu elektronického obchodu potvrdzujú zistenia prieskumu Eurobarometra z roku 2013, podľa ktorých takmer polovica občanov EÚ za posledných šesť mesiacov uskutočnila nákup on-line (1). Komisia konštatuje, že elektronický obchod je významnou hybnou silou pre rozvoj a má značný potenciál pre hospodársky rast a zvyšovanie zamestnanosti, ktorý sa na obdobie 2013 až 2016 odhaduje na viac ako 10 % ročne (2).“ Tento vývoj môže byť impulzom, pokiaľ ide o realizáciu nových riešení zameraných na zníženie objemu odpadových materiálov, akým je lepenka a plast. Tieto trendy sa preto musia zohľadniť v oblasti výskumu a vývoja.

Taktiež sa preukázalo, že inovácia v baliarenskom priemysle môže byť príležitosťou, pokiaľ ide o zamestnanosť mladých ľudí. Na budúcom trhu sa môže uplatniť široká škála nových profesií, ako sú priemysloví dizajnéri alebo materiáloví inžinieri. Pokiaľ ide o udržateľnosť a dizajn, EHSV vidí možnosti pre inováciu v odvetviach, v ktorých sa v rozsiahlej miere využívajú obaly.

1.1.4. Občianska angažovanosť, sociálny dialóg na úrovni pracovnej sily, udržateľnosť a prispôsobenie

EHSV sa domnieva, že dôležitou výzvou pre zamestnávateľov a pracovníkov v európskom sektore je zabezpečiť, aby sa v tomto odvetví zachovala konkurencieschopnosť, aby sa v plnej miere využili technické inovácie a vyrábali sa vysokokvalitné a udržateľné výrobky. Výbor sa taktiež domnieva, že zainteresované strany musia určiť nové zručnosti potrebné pre budúcnosť v záujme toho, aby sa systémy vzdelávania prispôsobili tejto mimoriadne dôležitej výzve. Nové trendy, akým je napr. predaj online, vytvárajú výzvy, ktoré sa musia dôkladne preskúmať, a musí sa posúdiť ich vplyv a účinok.

EHSV dospel k záveru, že väčšina baliarenských spoločností a ich pracovníci sú ochotní prispôsobiť sa zmene, potrebujú však viac informácií, aby strany mohli prijímať správne rozhodnutia týkajúce sa sektoru aj zamestnanosti. Toto prispôsobenie sa zmenám na trhu by sa malo uskutočniť tak, aby rešpektovalo pracovníkov, ale aby taktiež zohľadnilo hrozbu súvisiacu s rýchlou zmenou a premiestňovaním.

EHSV sa domnieva, že diskusia o udržateľnosti sektora sa musí realizovať prostredníctvom občianskej spoločnosti a sociálneho dialógu na vnútroštátnej a európskej úrovni. Takouto príležitosťou by mohlo byť vytvorenie Výboru pre sektorový sociálny dialóg v baliarenskom priemysle.

2. Úvod

Hlavným cieľom tohto dokumentu je informovať európske inštitúcie o množstve odporúčaní, ktoré sú podľa mienky EHSV a členov CCMI rozhodujúce v záujme podpory európskeho hospodárstva a najmä baliarenského priemyslu. Európa sa musí ujať vedenia a podporovať jednoznačné dodržiavanie právnych predpisov, ktoré podporujú hospodárstvo a sú vykonávané udržateľným spôsobom s cieľom zlepšovať fungovanie vnútorného trhu: hlavnou zásadou by nemala byť ochrana, ale dôvera a rešpektovanie právnych požiadaviek.

2.1. Baliarenský priemysel slúži v našom každodennom živote mnohým účelom. Je to napr. ochrana (predchádzanie riziku rozbitia, poškodenia a kontaminácie, predĺženie trvanlivosti), propagácia (zloženie výrobku, charakteristické znaky, reklamné oznamy a značka), informovanie (identifikácia výrobku, príprava a využitie, údaje o výživovej hodnote a skladovaní, bezpečnostné upozornenia, kontaktné informácie, návod na otvorenie, zaobchádzanie po ukončení životnosti), praktické aspekty (príprava výrobku, podávanie, skladovanie a porciovanie), využitie (informácie pre užívateľa, maloobchodný predaj, dopravné jednotky), zaobchádzanie (preprava od výrobcu k maloobchodníkovi, miesto predaja), znižovanie objemu odpadu (spracovanie, opätovné využitie vedľajších produktov, energia potrebná na skladovanie a dopravu).

2.2. Baliarenský priemysel sa vyznačuje vysokou rozmanitosťou, a preto si vyžaduje široký a diverzifikovaný prístup. Vzhľadom na dôležitosť tohto sektora je k nemu potrebné pristupovať starostlivo, pričom treba zohľadniť jeho rôznorodosť, potrebu dodržiavať pravidlá a právne predpisy a samozrejme tiež jeho konkurencieschopnosť.

2.3. Zatiaľ čo početné kritické otázky sa týkajú väčšiny sektorov, jednotlivé pododvetvia samozrejme čelia vlastným špecifickým problémom. To je spôsobené tým, že na rôzne výrobky sa vzťahujú rôzne požiadavky, predovšetkým v oblasti noriem a certifikácie.

2.4. Využitie obalov na informovanie o inovácii a kvalite je príležitosťou pre Európu. V tomto zmysle dokument uvádza niekoľko opatrení, ktoré sú zamerané na jasné označenie kvality a inovatívnosti výrobkov nachádzajúcich sa v danom obale. Otázka označovania doposiaľ nebola uspokojivo vyriešená, a pritom má zásadný význam v záujme odlíšenia výrobkov EÚ od výrobkov z iných častí sveta.

2.5. EHSV sa domnieva, že v tomto kontexte sú podstatné i ďalšie dve témy, a to aspekt logistiky v baliarenskom priemysle a dostupnosť surovín používaných v tomto sektore. Z povahy týchto dvoch tém jasne vyplýva, prečo sú problémy, ktorým čelí európsky baliarenský priemysel, také veľké. Hlavným cieľom tohto dokumentu je informovať európske inštitúcie o množstve odporúčaní, ktoré sú podľa mienky EHSV a členov CCMI rozhodujúce v záujme všeobecnej podpory európskeho hospodárstva a najmä baliarenského priemyslu. Podobne ako v prípade iných oblastí, i v tejto by sa Európa mala ujať vedenia a požadovať dodržiavanie pravidiel a právnych predpisov, ktoré skutočne pomáhajú rozvoju hospodárstva a sú vykonávané udržateľným spôsobom s cieľom podporiť vnútorný trh: hlavný dôraz by sa nemal klásť na ochranu, ale dôveru a rešpektovanie právnych požiadaviek

2.6. Konkrétne otázka používaných materiálov je kritickým bodom, ktorý si vyžaduje starostlivú analýzu, aby sa nenarúšal otvorený trh a zachovali sa rovnaké podmienky pre všetkých aktérov na trhu.

2.7. EHSV sa domnieva, že vytvorením koordinovaného a inkluzívneho dialógu medzi zainteresovanými stranami v sektore sa zabezpečí, aby toto odvetvie zostalo udržateľné, z dlhodobého hľadiska poskytovalo dôstojné zamestnanie a bolo schopné realizovať zmeny a prispôsobiť sa potrebám a požiadavkám spotrebiteľov a v širšom zmysle spoločnosti. Sociálny dialóg, ktorý má v tejto súvislosti potenciál posilniť daný sektor, nie je v plnej miere využitý a tento problém treba naliehavo riešiť.

2.8. Ak sa má sektor prispôsobiť zmene a pretransformovať sa tak, aby spĺňal požiadavky trhu, jediný spôsob, akým je možné docieliť udržateľné a spravodlivé riešenia, je prístup v oblasti angažovanosti zainteresovaných strán prostredníctvom viacerých kanálov. Komisia by mala podporovať vhodne štruktúrovaný a organizovaný sociálny dialóg s cieľom riešiť otázky spojené s týmto sektorom, pokiaľ ide o jeho štruktúru, konkurencieschopnosť a ostatné súvisiace otázky, akými sú zamestnanosť, zručnosti, prispôsobenie, životaschopnosť odvetvia v budúcnosti a pracovníci v tomto sektore. Okrem toho by sa pre širšiu verejnosť (napr. spoločnosť a spotrebitelia, pracovníci, zamestnávatelia, vlády atď.) mala poskytnúť platforma pre vyjadrenie záujmov a vytvoriť obojsmerná komunikácia medzi rôznymi aktérmi a inštitúciami. Takýmto spôsobom by sa všetky príslušné strany mohli zapojiť do tohto sektoru a do jeho širšej a ústrednej úlohy v spoločnosti.

3. Analýza/rámec

3.1. Európsky baliarenský priemysel zahŕňa širokú škálu činností a napriek tomu, že niektoré problémy má spoločné s inými priemyselnými odvetviami, tento sektor čelí v súčasnosti, ako aj v krátkodobom až strednodobom horizonte viacerým jedinečným a závažným výzvam. Baliarenský sektor zahŕňa podniky na výrobu obalov zo skla, kovov, plastov, dreva a papiera, ktoré v Európe spolu zamestnávajú viac ako 6,5 milióna osôb (3) (údaje Eurostatu).

3.2. Baliarensky sektor nepredstavuje len širokú škálu produktov, ale aj rozmanité postupy, ktoré sa od seba líšia a používajú sa na vytváranie produktov pre špecifické trhy a osobitné použitie, pričom každý postup si vyžaduje rôzne prostredie a predstavuje množstvo výziev a charakteristík. Napr. využívanie energie je dôležitým nákladovým faktorom pre spoločnosti vyrábajúce obaly zo skla. Vzhľadom na to, že 80 % odpadového skla sa recykluje, recyklácia skla vo významnej miere prispieva k plneniu cieľov EÚ v oblasti znižovania objemu odpadu a uhlíkovej stopy v regiónoch.

3.3. Prepojenie medzi materiálmi využívanými na výrobu obalov je taktiež dôležitým aspektom a zvýšené náklady na prepravu materiálov ako vlnitá lepenka a rúry používané na balenie majú negatívny vplyv na baliarenský sektor. Vplyv nákladov na energiu v rámci zásobovacieho reťazca v sektore (treba mať na zreteli vzdialenosť, ktorú produkt, ako napr. tlačené materiály, prekoná, kým sa použije v spoločnosti vyrábajúcej obaly) sa preniesol na baliarenský sektor.

3.4. Kov je možné opakovane recyklovať bez toho, aby sa zhoršila jeho kvalita, čo predstavuje pridanú hodnotu, pokiaľ ide o prínos tohto odvetvia k cieľom EÚ v oblasti recyklácie.

3.5. Obalové sklo sa používa na výrobu fliaš, bánk a iných obalových produktov. Ide o najväčší sektor v rámci sklárskeho priemyslu EÚ, ktorý predstavuje približne 60 % z celkovej výroby skla a v EÚ zamestnáva 90 000 pracovníkov (údaje EUROSTATU). V dôsledku napredujúcej automatizácie, konsolidácie priemyslu a nízkonákladovej konkurencie sa miera zamestnanosti znížila v celom sklárskom sektore. Dovoz z krajín mimo EÚ spôsobuje zvýšenú konkurenciu a narastá počet tovární na výrobu skla v krajinách, ktoré sú geograficky blízko k EÚ alebo s ňou hraničia a majú nižšie výrobné náklady a laxnejšiu reguláciu. V dôsledku toho sa vytvára krátkodobý nadbytok kapacít a zvyšuje sa tlak na ceny. Najväčšími výrobcami v EÚ sú Francúzsko, Nemecko a Taliansko. Sklo je materiál s efektívnym využívaním zdrojov a môže sa donekonečna recyklovať. Napr. využívanie energie je na rozdiel od ostatných spoločností dôležitým nákladovým faktorom pre spoločnosti vyrábajúce obaly zo skla. Vzhľadom na to, že 80 % odpadového skla sa recykluje, recyklácia skla vo významnej miere prispieva k plneniu cieľov EÚ v oblasti recyklácie a znižovania objemu odpadu a uhlíkovej stopy v regiónoch. So zreteľom na materiály, ktoré používajú, a na vyrábané produkty, sú ostatné segmenty odvetvia v menšej miere odkázané na spotrebu energie.

3.6. Ak vezmeme do úvahy využívanie papiera alebo podobných materiálov, zásobovací reťazec tohto odvetvia komplikuje skutočnosť, že podniky, ktoré spracúvajú papier a lepenku na výrobu obalov (na produkty, ako napr. kartóny, vlnitá lepenka, skladačkový kartón a lepenka na kartónové kontajnery), majú tendenciu sami vyrábať papier a sú súčasťou okružného procesu zahŕňajúceho rozvlákňovanie a odfarbovanie použitých materiálov, ako aj využívanie surovín z dreva.

3.7. Avšak aj odvetvie výroby plastových obalov má svoje vlastné špecifiká: nie všetky pododvetvia baliarenského priemyslu sú zastúpené viacerými priemyselnými orgánmi. Odvetvie na výrobu plastových obalov zásobuje iné trhy než tie, ktoré sme uviedli, pričom konečnými spotrebiteľmi sú napr. výrobcovia automobilov, podniky na výrobu kozmetických výrobkov, zdravotníckych produktov a podniky na výrobu nádob pre balené potraviny. Pre toto pododvetvie však existuje len jediné priemyselné združenie. S plastovými obalmi súvisia aj environmentálne otázky, ako je výroba umelohmotných nákupných tašiek a ťažkosti spojené s ich likvidáciou a rozkladom ich zložiek.

3.8. V dôsledku širokej škály výrobných postupov vznikli v tejto situácii mnohé orgány zastupujúce podniky, čo samo osebe vytvára prekážky pri spolupráci podnikov so zástupcami pracovníkov v takých dôležitých otázkach, akou je environmentálna udržateľnosť a riadenie zmien. Na segmentový charakter baliarenských pododvetví, ako sú napr. výrobcovia kovových obalov, poukazuje aj veľký počet orgánov zastupujúcich podniky. Výrobcovia hliníka sú napr. často tie isté podniky, ktoré vyrábajú aj hliníkové obaly a majú vlastnú odborovú organizáciu (Európska asociácia pre hliník). Špecializovaní výrobcovia kovových obalov, ktorí vyrábajú plechovky na nápoje (vyrobené z ocele alebo hliníka), však majú vlastnú odborovú organizáciu a pre podniky špecializujúce sa na výrobu oceľových obalov existuje ešte ďalšie odborové združenie.

3.9. Vzhľadom na význam tohto sektora, pokiaľ ide o jeho prínos k tvorbe HDP a zamestnanosti, tieto sektorovo špecifické otázky si vyžadujú osobitnú pozornosť. Keďže ide o značne segmentovaný sektor, baliarenský priemysel slúži potrebám odbytového trhu v rámci celkového hospodárstva a vo veľkej miere presahuje hranice tradičných trhov.

3.10. Balenie výrobkov slúži mnohým potrebám a pokrýva aspekty, ako je ochrana výrobku (predchádzanie riziku poškodenia, znehodnoteniu a kontaminácii), propagačná informácia (identifikácia produktu, ochranná značka, príprava, použitie, informácie o výživovej hodnote a bezpečnosti), informácia o zaobchádzaní (preprava a miesto predaja) a znižovanie objemu odpadu (spracovanie, skladovanie a spotreba energie na dopravu), a čo je dôležité v súvislosti s úsilím o znižovanie emisií CO2, dizajn obalov je významným aspektom, pokiaľ ide o čo najoptimálnejšie využitie priestoru, ktorý je k dispozícii na prepravu tovarov. Samotný obal začal hrať dôležitejšiu úlohu v oblasti znižovania objemu odpadu v čase, keď internetové spoločnosti ako Amazon začali v rozsiahlej miere používať obaly. Preto by bolo vhodné zaoberať sa otázkou ‘zodpovednej strany’. Amazon napríklad používa certifikované systémy tzv. ľahko otvárateľných obalov. Eliminovaním plastu a lepiacich pások Amazon v roku 2008 radikálne zmenil prístup k baleniu 2 00 000 výrobkov od 2 000 výrobcov, a znížil tak spotrebu lepenky o 5,4 miliónov metrov štvorcových, generických materiálov o 11 203,7 ton a celkový objem škatúľ o 4 10 000 metrov kubických. V skutočnosti konečnú zodpovednosť za odpad z obalov má spotrebiteľ, ale problematika objemu obalov, z ktorého môže vzniknúť odpad, by sa mala týkať aj výrobcov alebo sprostredkujúcich užívateľov.

3.11. Aspekty uvádzané nižšie si vyžadujú dôsledné preskúmanie s cieľom celkovo porozumieť súčasnej situácii a navrhnúť prípadné riešenia v záujme toho, aby sa zabezpečilo, že európsky baliarenský sektor zostane z environmentálneho hľadiska konkurencieschopným a udržateľným odvetvím a poskytne dôstojné zamestnanie pre niekoľko tisíc pracovníkov, ktorí

3.12. Akákoľvek zmena týkajúca sa dostupnosti surovín bude mať vplyv na cenu a dostupnosť konečných baliarenských produktov a môže závažným spôsobom narušiť aktivity v tomto sektore. Následne sa musia preskúmať hnacie mechanizmy a trendy v oblasti surovín, aby priemyselné odvetvie bolo schopné predvídať budúce zmeny bez toho, aby to spôsobilo prípadné narušenie jeho aktivít. Sektor pre výrobu kovových obalov je napr. pod tlakom v dôsledku prudkého zvýšenia nákladov na suroviny a nárastu cien energií.

3.13. Komisia v roku 2012 iniciovala vytvorenie európskeho inovačného partnerstva pre suroviny s cieľom riešiť výzvy spojené s dodávkami surovín z dreva a nerastných surovín.

3.14. V dôsledku zvýšeného dopytu najmä z Ázie sa zvýšili ceny druhotných surovín na výrobu papierových obalov a ich výrobcovia nemôžu tieto dodatočné náklady jednoducho preniesť na svojich spotrebiteľov. Dopyt v Číne vo výraznej miere prispel k nárastu ceny recyklovaných materiálov na výrobu papierových obalov (cena zberového papiera sa od roku 2006 takmer zdvojnásobila, pričom v rovnakom období sa cena recyklovaného papiera zvýšila takmer o 50 %). Tento nárast bude v blízkej budúcnosti pravdepodobne pokračovať.

4. Požiadavky a trendy v sektore

4.1. Baliarensky sektor vyrábajúci obaly z kovu (okrem iného z ocele a hliníka) zamestnáva v Európe podľa údajov EUROSTATU približne 60 000 pracovníkov z celkového počtu 3 55 000 pracovníkov v rámci európskeho oceliarskeho priemyslu a organizácia Metal Packaging Europe odhaduje, že z celkového počtu 2 55 000 osôb pracujúcich v rámci celého hodnotového reťazca európskeho hlinikárenského priemyslu je 80 000 pracovníkov zamestnaných v sektore na výrobu hliníkových obalov. V sektore však došlo a naďalej dochádza k úbytku pracovných miest, čo je výsledkom konsolidácie v sektore alebo hospodárskej súťaže zo zahraničia (4).

4.2. Výzvou pre zamestnávateľov a pracovníkov v tomto sektore v Európe je zabezpečiť, aby si sektor zachoval svoje konkurenčné výhody, v plnej miere využíval technické inovácie a vyrábal výrobky, ktoré sú z environmentálneho hľadiska udržateľné a majú vysokú kvalitu.

4.3. Konkurencia zo zahraničia naďalej spôsobuje, že rastie tlak na pracovné podmienky pracovníkov v tomto odvetví, od ktorých očakávame, že budú vytvárať blahobyt, využívať inovatívne technológie a predovšetkým zachovávať činnosť sektora a jeho udržateľnú budúcnosť pre nadchádzajúce generácie.

4.4. Európsky baliarenský sektor naďalej zaťažuje nadmerná kapacita. Túto skutočnosť znásobuje vplyv konkurencie zo zahraničia, ktorá brzdí nárast miezd a zlepšovanie pracovných podmienok. Pokles zamestnanosti v sektore odzrkadľuje vplyv konkurencie a nadmernej kapacity.

4.5. Vzhľadom na schopnosť recyklovať materiály má baliarenský sektor potenciál výraznejšie prispieť k hospodárskemu rozvoju v Európe. Narastá objem obalových materiálov, ktoré sa recyklujú alebo sú produktom z recyklovaných materiálov iných výrobných odvetví. Environmentálne výhody vyplývajúce z recyklácie sú dostatočne zrejmé a Komisia ich pravidelne uvádza vo svojich dokumentoch Baliarenský sektor však môže zvýšiť mieru recyklácie v členských štátoch. Taktiež má potenciál uzavrieť recyklačný cyklus obehového hospodárstva tým, že zabráni vývozu pochybných odpadových materiálov a odmietne umožniť prístup na európske trhy pre dovozcov obalov, ktorí nerešpektujú osvedčené postupy v oblasti životného prostredia (5). Podniky na výrobu kovových a hliníkových obalov, ktorých výrobky predstavujú 16 % z celkového objemu hliníkových výrobkov v Európe, sú závislé od ťažby bauxitu a recyklácie kovového šrotu.

4.6. Ochrana spotrebiteľov na základe kritickej informácie o produkte alebo rady týkajúcej sa jeho použitia je taktiež zásadným a dôležitým aspektom európskeho baliarenského priemyslu. Spotrebitelia od obalu oprávnene očakávajú, že chráni zakúpený tovar a v prípade potravín a nápojov chráni a zabraňuje zdravotným rizikám spojeným s kontaminovanými potravinami. Maloobchodní predajcovia majú podobné očakávania, no obal tovaru, ktorý predávajú, by podľa nich mal prispieť aj k maximálnemu predĺženiu jeho trvanlivosti.

4.7. Stav a štruktúra tohto priemyslu v budúcnosti bude vo väčšej alebo menšej miere závisieť od inovácie a investícií do technológie: napr. tlač 3D predstavuje pre odvetvie a zákazníkov príležitosť, jej úspešné zavedenie a prevádzka v tomto odvetví však bude v zásadnej miere závisieť od spolupráce v rámci odvetvia a očakávaní zákazníkov. Priemysel musí využívať dostupné technológie a prispôsobovať ich prostredníctvom riadneho dialógu.

4.8. Neustále sa vyvíjajú osvedčené postupy na transformáciu sektora a prispôsobenie sa zmenám, vyžadujú si však pomoc zo strany európskych inštitúcií, aby sa maximálne využil ich potenciál. EÚ môže poskytnúť pomoc, pokiaľ ide o finančnú podporu alebo vytvorenie fóra pre ďalšie diskusie sociálnych partnerov, a baliarenský sektor by sa mal s EÚ podieľať na tomto procese.

4.9. Udržateľné a použiteľné riešenia sa docielia len vtedy, ak budú obidve strany v rámci odvetvia spolupracovať. Takúto príležitosť ponúka sociálny dialóg na vnútroštátnej a európskej úrovni. V záujme riešenia množstva otázok uvedených v tomto dokumente má preto zásadný význam, aby sa vytvoril výbor pre odvetvový sociálny dialóg v baliarenskom sektore.

V Bruseli 10. decembra 2014 Predseda Európskeho hospodárskeho a sociálneho výboru Henri MALOSSE

(1) Eurobarometer 398 Internal Market (október 2013).

(2) MEMO-13-1151 Európskej komisie citované v oznámení Komisie „Plán dobudovania jednotného trhu s dodávaním balíkov“ [COM(2013) 886 final].

(3) 7 00 000 priamych pracovných miest.

(4) Podľa údajov Eurostatu v posledných desiatich rokoch trvalo klesá počet pracovných miest v oblasti výroby obalov z vlnitej lepenky, plastu, kovu, skla a dreva. Celková zamestnanosť v týchto pododvetviach baliarenského priemyslu klesla od roku 2003 o 1,2 milióna pracovníkov.

(5) Aj keď existuje legislatíva, ktorá zabezpečuje, aby obalové materiály zodpovedali ekologickým normám, európski výrobcovia obalov takisto plnia viaceré usmernenia, ktorých cieľom je znížiť objem škodlivých emisií a podporiť osvedčené postupy v oblasti životného prostredia. Hoci sa od konkurenčných subjektov mimo Európy taktiež vyžaduje, aby dodržiavali európsku legislatívu, tieto subjekty nemusia rešpektovať tieto dobrovoľné kódexy alebo normy, ktoré dodržiavajú európske podniky.